Il-WHO mħassba kif qed tiżviluppa s-sitwazzjoni tal-COVID-19 fl-Ewropa
L-Għaqda Dinjija tas-Saħħa ddikjarat li tinsab imħassba serjament bil-mod kif qed tiżviluppa s-sitwazzjoni tal-COVID-19 fl-Ewropa. Dan hekk kif il-każi attivi fil-kontinent qabżu l-għadd ta' każi f'Marzu li għadda. L-imxija tal-COVID-19 madwar l-Ewropa qed terġa tiżdied, hekk kif fi Franza kien hemm ftit anqas minn għaxar t'elef każ ġdid (9,784) fl-aħħar 24 siegħa, filwaqt li fi spanja kien hemm ftit inqas minn 5,000 każ ġdid (4,728). Fil-kapitali Spanjola, Madrid, huwa mistenni li jerġgħu jidħlu fis-seħħ numru ta' restrizzjonijiet biex jiġu mrażżna l-każi ġodda tal-virus. Fir-Renju Unit fejn fl-aħħar 24 siegħa ġew reġistrati madwar 4,000 (3,991) każ ġdid, numru ta' reġjuni mhumiex ilaħħqu man-numru ta' persuni li qed jitolbu li jagħmlu test tal-COVID-19. Ingliża qalet li biex tingħata test qisek ser tirbaħ il-lotterija. Fl-Istati Uniti, Il-President Donald Trump qal li sal-aħħar ta' din is-sena l-Istati Uniti ser tkun qiegħda tqassam mal-100 miljun tilqima tal-COVID-19. Mhux tal-istess fehma iżda id-direttur taċ-Ċentru tal-mard infettiv Amerikan, Robert Redfield, li qal li wisq probabli l-vaċċin ser ikun aċċessibli għall-pubbliku lejn nofs is-sena d-dieħla u li dan mhux ser ikun effettiv 100 fil-mija. Saħaq fuq l-ilbies tal-maskri. L-Istati Uniti jibqa' l-agħar pajjiż milqut mill-COVID-19 b'aktar minn 6 miljun każ.